Informácia 
o plánovaných krokoch Ministerstva financií Slovenskej republiky
k zavedeniu systémového prístupu štátu pri nákupe licencií informačno-komunikačných technológií

ÚVOD

Ministerstvo financií SR ako ústredný orgán štátnej správy pre oblasť informatizácie spoločnosti (ďalej len MF SR) z dôvodu zabezpečenia efektívneho a hospodárneho vynakladania verejných financií týmto predkladá vláde SR informatívny materiál súvisiaci s úlohou z uznesenia vlády SR č. 805/2010 B.34. „Návrh systémového prístupu štátu pri nákupe licencií informačných technológií“. 
Každoročne sú zo štátneho rozpočtu vynakladané na softvérové licencie a ich údržbu (maintenance, software assurance) desiatky miliónov eur. Náklady na licencie a ich údržbu rastú rýchlejšie ako je rast inflácie, a v ostatných rokoch aj rýchlejšie ako je rast príjmov štátneho rozpočtu. Zvyšovanie rozdielu medzi rastom nákladov a rastom príjmov nie je prijateľný stav. Ten je spôsobený aj neuplatňovaním systémového prístupu a dôsledného riadenia nákupu a potrieb v tejto oblasti. 
Dôležitou oblasťou, ktorú nemožno nespomenúť, je predpokladaný rast nákladov spôsobených informatizáciou verejnej správy. Nákup samotných licencií je síce financovaný z Európskeho fondu regionálneho rozvoja (ďalej len ERDF), avšak ich následná údržba bude nákladom štátneho rozpočtu. Udržateľnosť projektov, a teda aj údržby licencií, je záväzkom prijímateľov prostriedkov z ERDF a teda rozpočtových organizácií s priamym dopadom na štátny rozpočet.
Na základe vyššie uvedeného, je nevyhnutné pristúpiť ku zlepšeniu situácie v tejto oblasti a zaviesť systémové prvky, ktoré povedú k fixácii rastu nákladov na úroveň, ktorá zodpovedá rastu príjmov štátu. 

Cieľom tohto materiálu je:
1.	popísať aktuálny stav fungovania modelu nákupu licencií v štátnej správe,
2.	určiť predpokladané mechanizmy, ktorými bude dosiahnuté zníženie celkových nákladov na licencie a ich údržbu – nástroje licenčnej politiky a
3.	navrhnúť kroky, ktorými je možné zabezpečiť systémový prístup štátu pri nákupe a údržbe licencií IKT.

1.	
POPIS SÚČASNÉHO STAVU

Nákupy licencií prebiehajú dvomi spôsobmi:
a)	centralizovane, t.z. že nákup vykoná pre kapitoly štátneho rozpočtu MF SR zo svojho rozpočtu.
b)	decentralizovane, t.z. že kapitoly štátneho rozpočtu si vykonávajú nákupy licencií samostatne. Prevažná časť licencií je obstarávaná ako súčasť diela, zväčša komplexného informačného systému. Financovanie je zabezpečované buď z vyčlenených prostriedkov zo štátneho rozpočtu alebo z prostriedkov ERDF.
Náklady súvisiace s licenciami rozdeľujeme nasledovne:
a)	cena licencie – cena majetkového práva k autorskému dielu - softvér
b)	cena údržby licencie – cena za možnosť nakupovať novú verziu softvéru súvisiacu s legislatívnymi zmenami alebo inováciami v oblasti IKT.
Softvérové licencie môžeme rozdeliť do dvoch kategórií:
1.	licencie pre osobné počítače (desktopy) – operačný systém, kancelársky balík, pre bezpečnosť pracovnej stanice, rôzne užívateľské prístupové licencie k serverom. 
Centralizovaný nákup prebieha v súčasnosti iba na licencie pre osobné počítače a úzku skupinu serverových licencií, menovite ide o produkty spoločnosti Microsoft Slovakia zabezpečované prostredníctvom multilicenčnej zmluvy Microsoft Enterprise Agreement č. 99E60017 (ďalej len MS EA), ktorá je špecifikovaná pravidlami schválenými uznesením vlády SR č. 950/2008. 
2.	licencie pre servery – operačný systém, databázové, zabezpečujúce e-mailovú komunikáciu, distribučný manažment, bezpečnosť, účtovníctvo, mzdy, finančný manažment a ďalšie licencie slúžiace pre rôzne systémy.
Prevažná väčšina serverových licencií je zabezpečovaná decentralizovane a MF SR nemá o týchto nákupoch informácie, ktorými by aktuálne vedelo efektívne ovplyvniť znižovanie výdavkov ŠR. Predbežnými analýzami je možné potvrdiť, že serverové licencie, ktoré najvýznamnejšie zaťažujú štátny rozpočet sú na produkty od spoločností ORACLE Slovakia, SAP Slovensko, Microsoft Slovakia a IBM Slovakia.

V nasledujúcej tabuľke sú uvedené náklady na nákup a údržbu licencií z centrálneho nákupu pre osobné počítače za obdobie od 1.1.2009 do 15.3.2011 od Microsoft Slovakia.
Rok	2009	2010	2011	Spolu 	
Náklady na nákup licencií a údržbu
(software assurance)	19 764 237,62 €	25 486 917,92 €	7 557 038,40 €	52 808 193,94 €	
Pozn.: Náklady sa skladajú z trojročnej splátky stanovenej na začiatku obdobia a z nových nákupov, uvádzané s DPH.
Náklady na serverové licencie realizované decentralizovane sú prevažne súčasťou zmluvy o dielo, preto je komplikované identifikovať ich výšku. Napriek tomu odhadujeme, že ročné náklady len na údržbu pre licencie ORACLE Slovakia predstavujú 8 mil. eur, pre licencie SAP Slovensko 17 mil. eur a pre Microsoft Slovakia zhruba 0,8 mil. eur. 
Oblasť licencií pre osobné počítače (desktopy) je riadená centrálne. Prostredníctvom centrálneho nákupu sa doteraz dosiahlo celkové zníženie nákladov prostredníctvom:
a)	výhodnejších cenových podmienok niektorých licencií, oproti zmluvám z decentralizovaného nákupu,
b)	riadenia požiadaviek analyzovaním nákupov (v poslednom roku boli požiadavky znížené o 34,18% a ušetrilo sa 3,9 mil. eur).
c)	presnej evidencie, pomocou ktorej sa účelne presúvajú licencie medzi organizáciami a ministerstvami, ktoré ich potrebujú (napr. pri delimitáciách, znižovaní počtov osobných počítačov, zamestnancov).

2.	NÁSTROJE LICENČNEJ POLITIKY

Možnosti, ako znížiť náklady na nákup licencií a ich údržbu je niekoľko. V tejto časti uvádzame len základné, ktoré boli identifikované ako vhodné pre uplatňovanie v rámci systémového prístupu štátu v oblasti licencií.  

Všetky nástroje je potrebné analyzovať pred ich uplatnením a naplánovať detaily ich uplatnenia až na úroveň uznesenia vlády Slovenskej republiky, schvaľovacích postupov a kontrolných mechanizmov v oblasti licencií. 

Ako najvýhodnejšie nástroje sa javia:
a)	kontrolovanie a evidovanie nákupov vyššie uvedených licencií na MF SR, t.z. posúdenie účelnosti, vhodnosti z hľadiska licenčných možností, prípadne aj z hľadiska technického riešenia a voľby produktu, 
b)	zmluvné zabezpečenie čo najvýhodnejších podmienok pre všetky kapitoly ŠR,
c)	uplatnenie pravidiel normovania centrálneho nákupu, napr. jeden zamestnanec = jeden počítač = max. jedna licencia,
d)	zabezpečenie pravidelného vyraďovania nepoužívaného hardvéru s možnosťou prenosu licencie z vyradeného hardvéru na nový hardvér a tým zabráneniu duplicite nákupov, 
e)	využitie alternatívnych produktov a produktov s otvoreným kódom,
f)	aplikácia EUPL (European Union Public Licence) pre softvéry na zákazku a ich následné poskytnutie k využitiu v rámci verejnej správy.

3.	POSTUP REALIZÁCIE SYSTÉMOVÉHO PRÍSTUPU

MF SR navrhuje vykonať nasledovné kroky k zavedeniu systémového prístupu štátu pri nákupe licencií informačných technológií:

1.	vykonať inventarizáciu softvérových licencií na kapitolách štátneho rozpočtu;
2.	zaviesť centrálnu evidenciu softvérových licencií;
3.	naštartovať centrálne riadenie softvérových licencií;
4.	identifikovať a aplikovať parciálne nástroje vplývajúce na efektívnu licenčnú politiku.

Krok č. 1 „Vykonať inventarizáciu softvérových licencií na kapitolách štátneho rozpočtu“

Aj napriek tomu, že väčšina organizácií sa snaží o maximálnu konsolidáciu IT, ich infraštruktúra sa buduje a rozvíja priebežne, niekoľko rokov, čoho dôsledkom je spravidla značne heterogénna infraštruktúra. Organizácie používajú veľa typov hardvérových zariadení (pracovné stanice, notebooky, servery), pričom ich operačné prostredie môže tvoriť niekoľko generácií softvéru. Navyše intenzita využívania týchto zariadení a inštalovaného softvéru je rôzna. Cieľom našej inventarizácie je analýza využívania softvéru. Výsledky analýzy môžu tvoriť dôležitý podklad na konsolidáciu a implementáciu efektívneho softvérového manažmentu a môžu pomôcť odhaliť neefektívne viazané finančné prostriedky v nevyužívaných licenciách. 

Ďalšie ciele inventarizácie:
•	zistiť, či sa všetky zakúpené licencie, resp. softvér naozaj využíva – najmä u licencií, za ktoré sa platí ročný poplatok za údržbu (maintenance), prípadne iný platený program umožňujúci prechody na vyššie verzie (software assurance),
•	zvýšiť povedomie o nevyhnutnosti efektívneho nákupu licencií,
•	pripraviť podmienky na úspešné implementovanie efektívneho softvérového manažmentu (software asset management),
•	zabezpečiť presné podklady pre účinné riadenie významných licencií,
•	identifikovať duplicitné produkty – inštalované produkty s identickými vlastnosťami ale od rôznych dodávateľov.

Proces inventarizácie licencií, ktoré najvýznamnejšie zaťažujú štátny rozpočet (ďalej len ŠR) bude na kapitolách ŠR vykonaný manuálne alebo automatizovane (ak organizácia využíva alebo plánuje implementovať niektorý z inventarizačných softvérových nástrojov). 

Dňa 25.11.2010 otvorilo MF SR pilotný projekt „Audit softvérových licencií na produkty spoločnosti Microsoft v rezorte MF SR“. Do projektu sa zapojili všetky rozpočtové organizácie v zriaďovateľskej pôsobnosti MF SR. V predprojektovej fáze bolo rozhodnuté, že inventarizácia prebehne manuálne aj automatizovane. Prihliadalo sa na efektívne a hospodárne vynaloženie prostriedkov pre automatizovanú inventarizáciu, na prínosy, ktoré z nej vznikajú. Automatizovanú inventarizáciu zrealizovalo MF SR prostredníctvom nástroja System Center Configuration Manager a portálu na Evidenciu softvérových licencií. 
Cieľom auditu je získať reálny stav počtov počítačov, ktoré sú v používaní v celom rezorte a porovnať ho s počtom licencií, ktoré sú zakúpené prostredníctvom multilicenčnej zmluvy MS EA a jej centrálnej vykonávacej prihlášky Microsoft Enterprise Enrollment č. 8173727 (ďalej len MS EE) schválenej uznesením vlády SR č. 950/2008. Okrem toho sa audit zameriava na zistenie efektívneho vynakladania finančných prostriedkov na program „software assurance“, t.j. zisťuje do akej miery organizácie využívajú platený program prechodu na vyššie verzie softvérových produktov. 
Interný audit má za cieľ zmapovať nielen reálne nevyhnutné počty softvérových licencií z hľadiska množstva hardvéru, ale analyzuje aj potreby nákupu softvérových licencií z hľadiska počtu zamestnancov na jednotlivých organizáciách a v jeho zriaďovateľskej pôsobnosti.
Po úspešnom ukončení pilotného projektu, získaní potrebných skúseností a identifikovaní rizík, plánuje MF SR začať s inventarizáciou aj na všetkých ostatných organizáciách, ktoré sú kapitolou ŠR. Inventarizácia softvérových licencií bude zameraná:
•	v prvej fáze na operačný systém a kancelársky balík (OS Win a MS Office) na desktopoch (osobných počítačoch, resp. pracovných staniciach). Manuálna inventarizácia bude otvorená 15.4.2011 a zber bude trvať do 30.6.2011. Dáta budú organizácie napĺňať do portálu na Evidenciu softvérových licencií (ďalej len ESL).
Automatizovaný zber sa bude realizovať v postupných krokoch. Predpokladá sa, že úplnú implementáciu inventarizačného nástroja budú organizácie schopné zabezpečiť v treťom kvartáli roku 2012. Súčasťou predprojektovej fázy bude analýza nákladov a prínosov aplikácie inventarizačného nástroja (otvorenie štvrtý kvartál roku 2011).
•	v druhej fáze na ďalší významný softvér platený pre užívateľov a na serveroch. Manuálna inventarizácia produktov od spoločnosti ORACLE Slovakia a SAP Slovensko sa uskutoční v treťom kvartáli roku 2011 a to po vykonaní softvérových úprav na ESL. Manuálna inventarizácia bude otvorená od 15.7.2011 a zber bude trvať do 30.9.2011.
Automatizovaný zber bude v tomto prípade vyžadovať náklady nielen na úpravu ESL, ale aj na zakúpenie licencií inventarizačného nástroja na servery a ďalšie náklady na podporu. Súčasťou predprojektovej fázy bude analýza nákladov a prínosov aplikácie inventarizačného nástroja (otvorenie prvý kvartál roku 2012). 

Výsledkom tejto inventarizácie bude získanie celkového prehľadu o uvedených softvérových licenciách na kapitolách ŠR. Znalosť aktuálneho stavu dopomôže k rozhodovaniu pri nákupoch a k efektívnemu a hospodárnemu využívaniu daného softvéru.

Z dôvodu plánovania výdavkov ŠR a predkladania návrhov čerpania bude MF SR požadovať inventarizáciu vykonávať v pravidelných intervaloch, vždy ku koncu februára daného roka.

Krok č. 2 „Zaviesť centrálnu evidenciu softvérových licencií“

Centrálna evidencia poskytuje:

•	prehľad o licenciách podľa druhu, ceny, dodávateľa, užívateľa (kapitoly ŠR), atď.
•	efektívne presúvanie licencií tam, kde je to v rámci kapitol ŠR nevyhnutné,
•	generovanie rôznych zostáv potrebných pri analýzach.

Od mája 2009 sa na MF SR vedie centrálna evidencia softvérových licencií na operačné systémy a kancelárske balíky. Na tento účel bol vytvorený portál ESL – „Evidencia softvérových licencií“. Uvedený nástroj slúži na zadávanie požiadaviek, centrálnu evidenciu, analyzovanie a vyhodnocovanie využívania softvéru.
Systém evidencie softvérových licencií je robustné flexibilné riešenie vytvorené na platforme Microsoft Dynamics CRM 4.0 a Microsoft DOT.NET Framework. Súčasný systém tvoria dve logické časti: 
•	používateľské rozhranie – portál ESL – webová aplikácia vytvorená na platforme Microsoft DOT.NET Framework, ktorá zabezpečuje najmä centralizovaný zber a evidenciu požiadaviek na licencie softvérových produktov.
•	administračné rozhranie – Microsoft Dynamics CRM 4.0. – slúži na komplexnú správu údajov a spracováva požiadavky kapitol ŠR.

V súčasnosti je evidencia, resp. databáza naplnená údajmi o operačných systémoch, kancelárskych balíkoch (OS Win a MS Office) a licenciách na niektoré serverové produkty, ktoré sa centrálnym nákupom zabezpečujú prostredníctvom zmluvy MS EA a jej prihlášky MS EE. Databáza obsahuje číselník všetkých kapitol ŠR (vrátane organizácií v ich zriaďovateľskej pôsobnosti). Obsahuje rôzne štatistické prehľady, zahŕňa históriu delimitácií, resp. prevodov jednotlivých licencií medzi organizáciami.

Niekoľkými úpravami do systému bude pripravené prostredie aj na zber údajov iných softvérových produktov, ktoré významne zaťažujú ŠR (ako napr. SAP Slovensko, ORACLE Slovakia a iné). V evidencii bude sledované ich využitie (aj z časového hľadiska), v prípade potreby bude možné licencie medzi rezortmi efektívne presúvať a nerealizovať nadbytočné nákupy.

Krok č. 3 „Naštartovať centrálne riadenie softvérových licencií“

V súčasnosti prebieha centrálny nákup licencií pre kapitoly ŠR iba prostredníctvom multilicenčnej zmluvy MS EA a jej centrálnej vykonávacej prihlášky MS EE pre operačné systémy, kancelárske balíky a niektoré serverové produkty. Táto forma nákupu bola naposledy schválená uznesením vlády č. 950/2008 a účinnosť tejto prihlášky bude ukončená 31.12.2011.

Centrálne riadenie licencií je možné vykonať efektívne iba za určitých, vopred nadefinovaných podmienok:

a) pevným stanovením cien produktov alebo pevnej percentuálnej výšky zľavy na produkty či percenta poplatku za údržbu (maintenance) na 12, 24 prípadne 36 mesiacov rovnako pre všetky kapitoly ŠR. Jednou z možností je prostredníctvom verejného obstarávania zabezpečiť rámcové zmluvy (alebo iný druh centrálnych zmlúv) pre najvyužívanejšie produkty v štátnej správe. Takéto zmluvy by mali poskytovať množstvo ďalších výhod z „hromadnej objednávky“ – napr. flexibilne meniť štruktúru produktov v prospech užívateľa, v priebehu trvania zmluvy využívať rôzne množstvá licencií, aplikovať zvýhodnenia splátkových kalendárov, nadefinovať program benefitov – prechody na vyššie verzie za špeciálne ceny, školenia a pracovné semináre v cene údržby (maintenance), bezplatnú podporu pri inštaláciách, help desk a pod.
V súčasnosti je vytvorenie takýchto zmlúv v štádiu rokovacích konaní s najväčšími dodávateľmi licencií pre štátnu správu. Menovite ide o spoločnosť Microsoft Slovakia, SAP Slovensko a ORACLE Slovakia. Stanovenie výšky zľavy na údržbu môže do budúcna významne znížiť výdavky zo ŠR. 

b) kontrolou a schvaľovaním nákupov pre kapitoly ŠR. Ako je uvedené už v bode a) nákup licencií je sprevádzaný aj s predplatením údržby (maintenance) na daný produkt. Zaručuje možnosť prechodu na vyššie verzie produktov, ktoré súvisia so zmenami v legislatíve alebo s inováciou produktového portfólia. V prípade, že organizácia zaradená pod centrálnu zmluvu nebude efektívne využívať spomínaný maintenance, bude takéto konanie považované za porušenie rozpočtovej disciplíny v zmysle zákona č. 523/2004 Z.z. o rozpočtových pravidlách verejnej správy s následnými zákonom predpokladanými sankciami.

c) dôkladným analyzovaním nákupov – finančné prostriedky, ktoré sa vynakladajú na nákup licencií sú často krát neefektívne použité. Napríklad predbežným prieskumom na rezortoch bolo zistené, že pri nákupe hardvéru sa zakupovalo aj základné programové vybavenie (MS Office), pričom zalicencovanie hardvéru je zmluvne podmienené cez multilicenčnú zmluvu MS EA. Znamená to duplicitný nákup licencie (t.j. pri kúpe hardvéru a potom nahlásením nového počtu počítačov v zmysle platného uznesenia vlády SR č. 950/2008). Zabrániť duplicite nákupu licencií treba hospodárnou správou hardvéru – priebežným vyraďovaním nepoužívaných počítačov, zvažovaním potreby nákupov viacerých počítačov pre jedného zamestnanca, prípadne zriaďovaním tenkých klientov (terminálové stanice). Centrálny nákup desktopových licencií (licencií pre osobné počítače) sa bude obmedzovať iba pre jedného užívateľa (zamestnanca). Obdobne, z pohľadu duplicity, treba postupovať aj pri produktoch od iných dodávateľov najvyužívanejších licencií, t.j. analyzovať druh produktu vs. nákup novej licencie (analyzovať, či už produkt nie je zakúpený pre požadovanú funkcionalitu od iného dodávateľa). Ďalšou oblasťou pre posúdenie vhodnosti je verzia licencie. Často dochádza k strate efektivity nákupu verzií s rozšírenými funkciami – v praxi sú totiž využívané len základné funkcie produktu.

Podrobný popis procesu kroku č. 3 bude súčasťou iniciatívneho materiálu, ktorý bude predložený na rokovanie vlády SR v treťom kvartáli 2011. 

Krok č. 4 „Identifikovať a aplikovať parciálne nástroje vplývajúce na efektívnu licenčnú politiku“

•	nakupovať by sa mali iba licencie, ktoré sú prenositeľné medzi jednotlivými počítačmi, resp. používateľmi. Takéto licencie môžu byť efektívne využité aj po vyradení nepotrebných počítačov alebo znížení počtu zamestnancov. Na nakúpený nový hardvér sa potom uplatní licencia z vyradených počítačov, resp. pre nového používateľa kapitoly ŠR.

•	virtualizácia  serverov umožňuje vytvoriť abstrakciu fyzického výpočtového výkonu od desktopov (osobných počítačov) až po dátové centrá prostredníctvom softvérovej vrstvy a prináša nasledovné výhody:
•	možnosť lepšieho prideľovania a prerozdeľovania potrebnej výpočtovej kapacity systému a aplikáciám,
•	získanie lepšej škálovateľnosti a elastickosti prostredia pri zvyšovaní záťaže (dynamické prispôsobovanie sa záťaži prostredia pri spracovaní dát),
•	úspory prevádzkových nákladov a to zlepšením energetickej efektívnosti,
•	zredukovanie počtu fyzických počítačov,
•	zlepšenie administrácie a kontroly desktopov ich rýchlejšou inštaláciou, zrýchlené nasadzovanie aplikácií (aplikačných zostáv) prostredníctvom predpripravených konfigurácií (virtuálnych zariadení),
•	zníženie výskytu chýb spôsobených konfliktami aplikácií,
•	efektívne vynakladanie finančných prostriedkov na licencie. 
Príklad: Nasadenie virtualizácie do produkčného prostredia je veľmi často realizované na viacerých serveroch, ktoré zaisťujú vysokú dostupnosť celej infraštruktúry. Pre tento účel sú pri serveri Win Server 2008 R2 určené edície Enterprise alebo Datacenter, ktoré okrem možnosti nainštalovať a prevádzkovať klastre s Hyper-V a možnosti bezvýpadkových migrácií virtuálnych serverov počas prevádzky, ponúkajú taktiež výhodnejšie licencovanie operačného systému pre virtuálne počítače. Licencia servera Windows Sever 2008 R2 Datacenter poskytuje právo prevádzkovať neobmedzený počet virtuálnych serverov s OS Windows Server na serveri, ktorému bola táto licencia pridelená.
Okrem Windows virtualizácie existuje široká množina technológií podporovaná výrobcami hardvéru a softvéru ako sú LPAR, vPar nPar, VMWare alebo Oracle VM, ktoré majú taktiež vplyv na efektívnosť licencovania využívaného softvéru. 
•	cloud computing – je charakteristický poskytovaním služieb alebo programov uložených v dátových centrách na serveroch. Užívatelia neplatia za softvér ale za službu, jej použitie, resp. prenájom softvéru (môže ísť o operačné systémy, rôzne kancelárske balíky, aplikácie, dáta,..) alebo hardvéru. Jeho využitie v štátnej správe je možné najmä pri nárazových aktivitách, resp. časovo vyhradených úlohách – projektoch, voľbách a pod. Znamená to, že náklady vznikajú v čase, keď treba softvér využiť vo forme prenájmu a nie je potrebné nakupovať produkt (licencie), ktoré by neboli plne využité. Technológia cloud computing ponúka flexibilné a automatizované IT riešenie.

•	všade, kde je to možné využiť open source, podľa princípov Koncepcie využívania softvérových produktov v štátnej správe. Napr. na technických počítačoch, ktoré prevádzkujú len aplikácie neinštalovať komerčný kancelársky balík ale napr. Open Office, ktorý je dostupný zdarma.

ZÁVER

Niektoré úlohy vyplývajúce z týchto krokov už MF SR plní. Ukázalo sa, že manažovaný centrálny nákup a evidencia licencií je efektívnejšia cesta ako decentralizovaný spôsob obstarania licencií pre osobné počítače (desktopy). V priebehu roka 2010 sa akceptovaním procesu z uznesenia vlády SR č. 950/2008:
•	zrealizovalo zhruba 2000 prevodov licencií pre osobné počítače medzi organizáciami, ktorých sa týkala delimitácia. Zabezpečilo sa tak ich reálne využitie.
•	ušetrilo analýzami účelnosti centrálne riadeného nákupu spomínaných licencií (oproti pôvodným požiadavkám kapitol) 34,18% výdavkov zo ŠR (z pôvodných 11.480.816,40 eur na 7.557.038,40 eur).

MF SR očakáva, že kontrolou a evidenciou nákupov, ale aj centralizovaním zmlúv na licencie pre servery bude možné výdavky využiť efektívnejšie a hospodárnejšie a vyrokovaním výhodnejších zmluvných podmienok pre kapitoly štátneho rozpočtu ich aj reálne znížiť.

Uplatnením systémového prístupu štátu v oblasti licencií je možné dosiahnuť rôzne prínosy:
•	usporiadanie zmluvných vzťahov,
•	sprehľadnenie evidencie licencií,
•	efektívnejšie nakladanie s prostriedkami štátneho rozpočtu,
•	identifikovanie využívania softvéru,
•	riadenie softvérovej licenčnej politiky štátu z jedného miesta,
•	zabezpečenie účelného presúvania licencií medzi jednotlivými kapitolami ŠR,
•	zastrešovanie centrálnych (rámcových) zmlúv na jednom mieste,
•	vznik jednotnej cenovej politiky pri nákupoch,
•	postupné znižovanie nákladov na nákup licencií,
•	aktívne riešenie problému s nevyraďovaným hardvérom.

Rizikom, ktoré je potrebné očakávať je, že inventarizácia softvéru môže v prvom kroku priniesť nové náklady, napr. v prípade využívania softvérových produktov, na ktoré nemajú kapitoly ŠR zakúpené licencie. Odhad nákladov bude možné vyšpecifikovať predbežne v treťom kvartáli roku 2011.

Napriek rizikám považujeme navrhnuté kroky za spôsob, ako dosiahnuť systémový prístup štátu pri nákupe licencií, za spôsob, ako naštartovať znižovanie deficitu verejných financií a ako zefektívniť využívanie prostriedkov ŠR pri nákupe softvérových licencií.
MF SR chce touto cestou pokračovať v plnení úloh jemu špecifikovaných a v tejto súvislosti očakáva spoluprácu všetkých kapitol ŠR tak, ako to vyplýva z § 38 zákona č. 575/2001 Z.z. o organizácii činnosti vlády a organizácii ústrednej štátnej správy.